Kim Mortensen (S), 2009-11-26:
Man kan sige, at det jo er et kuriosum, at netop dagen efter at regeringen har haft travlt med at løbe fra sit løfte om at ville gennemføre en folkeafstemning, nemlig den om det danske forbehold, kommer der her et forslag fra Dansk Folkeparti om at gennemføre en folkeafstemning, godt nok en helt anden type folkeafstemning om et helt andet tema, nemlig en vejledende folkeafstemning, hvis man skal optage nye lande i EU.
Det vil sige, at når der nu er tale om et land, som er et ansøgerland, der har været stillet over for en række krav om genopbygning af demokratiet, om at genopbygge en retsstat, om menneskerettigheder, mindretalsbeskyttelse og en stabil økonomi, og som efter måske mange år har gennemgået en tilfredsstillende proces, og som i realiteten er klar til at blive optaget i Det Europæiske Fællesskab, i EU, ja, så skal Dansk Folkeparti være sådan en slags dansk overdommer og efter en vejledende folkeafstemning sige: Nej, det kan I ikke alligevel.
Jeg havde nær sagt: Hvorfor er det, at EU's regeringsledere skulle bruge tid på at forhandle og opstille en række kriterier til de her lande og være med til at skubbe på en demokratisk udvikling i de her lande, hvis det er sådan, at et enkelt land – i det her tilfælde Danmark, men det kunne også have været et andet land – så efterfølgende skal lade sig lede af folkestemningen i det pågældende land, og at svaret så er nej?
Det fremgår jo ikke helt, hvorfor Dansk Folkeparti ikke vil have nye lande med i EU.
Og dog: Alle ansøgerlandene er korrupte, nej, de er ikke bare korrupte, de er dybt korrupte.
Det er lige før, jeg får sådan et deja-vu, som Venstres ordfører også havde, altså, at det her beslutningsforslag kunne have været skrevet af et forhenværende medlem af Folketinget.
Men i bund og grund handler det jo ikke om det.
Det handler jo slet ikke om, som udenrigsministeren sagde i sit indlæg, et antal ansøgerlande, det handler om Dansk Folkepartis forhold til optagelse af Tyrkiet som medlem af EU.
Det er i bund og grund, når det er skåret ind til benet, det, som Dansk Folkeparti prøver at rejse en debat om en gang til – nu i kraft af det her beslutningsforslag, men der har tidligere været både forespørgsler og beslutningsforslag om det.
Det er der ikke noget nyt i, og der er heller ikke noget nyt i, at et flertal af partier i Folketinget er enige om – jeg tror, at stort set alle lande i EU er enige om det – at spørgsmålet om Tyrkiet er et spørgsmål, der bliver taget op om meget lang tid, når Tyrkiet har gennemgået den proces, som er nødvendig for at blive medlem af EU.
Så derfor er det her jo i bund og grund et helt overflødigt beslutningsforslag, som Dansk Folkeparti har fremsat, og som Dansk Folkeparti så har fundet en række andre argumenter for, nemlig det, at alle lande ikke bare er korrupte, men er dybt korrupte.
Det forslag, der ligger her, er jo ikke bare et forslag, det er et forslag, som vil underminere de kriterier, der allerede er lagt.
Altså, når nu landene i enighed har besluttet sig for nogle kriterier for, hvad det er, der skal til for for det første at blive optaget som ansøgerland og for det andet at blive optaget som medlem af EU, ja, så underminerer det jo de kriterier, at man så skal lade et enkelt land – uanset om det er Danmark eller andre lande – foretage en afstemning om det.
Så set ud fra Socialdemokratiets synspunkt er det vigtigt, at vi holder fast i de gældende Københavnskriterier og står fast på, at vi skal opbygge og styrke de nye lande, både når det angår demokrati, når det angår økonomi, og når det angår den almindelige opbygning af en velfærdsstat.
Så Socialdemokratiet kan ikke støtte Dansk Folkepartis forslag.